
Aquesta  obra  és  propietat  de  son  autor,  i 
ningú  podrà  representar-la,  traduir-la  ni  reim- 
primir-la sense  el  séu  permís. 

La  Sociedad  de  Autores  Espaíwles  és  l'en- 
carregada de  cobrar  els  drets  de  representació. 

Queda  fet  el  dipòsit  que  marca  la  llei. 


PERSONATGES 

El  Pare.         Es  diu  Josep.   És  exageradament  gelós 
de  les  seves  filles,  i  tremola  per  elles. 
Això  el  fa  ser  tot  sovint  quasi  feréstec 
i  molt  desproporcionat. 
La  Mare.       Es  diu  Maria.   Té  l'aspecte  d'una  noia 
de  vint  anys,  amb  cabells  grisos.  Encara 
saltaria  i  ballaria. 
L'  Eulària.    Vintitrès  anys.  Viu  enamorada. 
La  Roser.      Vint  anys.  És  hermosa,  i  se  n'ha  adonat. 
Vesteix  amb  elegància  i  porta  flors  al  cap. 
La  Lluïsa.     Dinou  anys.  Llegeix  noveles  i  té  cabòries 
encomanades.  Vesteix  estudiadament,  du 
el  pentinat  baix  i  fa  uns  gestes  lànguids. 
Porta  sempre  un  llibre  a  la  mà. 
La  Mercè.     Divuit  anys.  Riu  molt  i  és  atrevida  de 

mena.  Pocs  anys  i  poca  experiència. 
La  Nena.       Té  déu  anys  i  no  ho  sembla.  Perquè  de- 

vegades  diu  unes  coses... 
En  Joan.        Vinticinc  anys.  És  molt  simpàtic. 

L'acció  en  un  poble  de  la  costa,  aprop  de  Barcelona. 

Dreta  i  esquerra,  les  de  l'actor 


Aquesta  obra  va  representar-se  per  primera  vegada  en  el^  Teatre 
Català  (Romea),  la  nit  del  29  d'Octubre  de  1905.  baix  el  següent  re- 

'^'''E7p'are,  senyor  Capdevila;  la  Mare,  senyora  Parrefio;  l' Eulària, 
senyora  Jarque;  la  Roser,  senyora  Clemente;  la  Lluïsa  ^enyor. 
Faura;  la  Mercè,  senyora  Baró;  la  Nena,  senyoreta  Santolar.a;  en 
Joan,  senyor  Barbosa. 

Director  artístic:  DON  JAUME  CAPDEVILA 

ACTE   PRIMER 


ESCENA 

Salonet  de  confiança,  de  molta  confiança.  S'hi  entra 
i  surt  amb  llibertat,  s'hi  menja  de  tant  en  tant  alguna 
lleminadura  i  s'hi  treballa  amb  alegria. 

Al  mig  hi  haurà  una  tauleta  rodona,  i  repartits  per 
l'escena  tots  els  altres  mobles  que  convinguin  al  con- 
junt. 

A  la  dreta,  a  primer  terme,  una  porta  que  dóna  a  la 
cambra  den  Joan.  A  segon  terme,  el  piano  arrambat 
a  la  paret.  I  més  enllà,  una  altra  porta  que  dóna  a  l'es- 
cala. 

A  l'esquerra,  dues  portes  que  van  a  les  habitacions 
interiors. 

Al  fons,  la  galeria,  que  dóna  al  mar,  blau  i  serè,  amb 
una  fresqueta  que  hi  passa  que  retorna  els  esperits. 

Per  la  galeria  hi  ha  un  parell  de  balancins,  que  con- 
viden a  seure  i  a  ensopir-se. 

Matí  d'estiu.  Molt  sol.  Pau  i  bonança. 


(La  Roser  fa  els  séiis  estudis  de  piano  en  la 
calma  del  mati  i  en  el  silenci  de  la  casa. 
L'EuLARiA  vaga  distretament  per  la  galeria... 
Pausa.  En  Joan,  que  s'acaba  de  llevar,  surt 
somrient  de  la  seva  cambra.  La  Roser,  al 
sentir-lo,  li  parla  així:) 

ROSER 

Bon  dia,  senyor  doctor. 

JOAN 

I  bon'  hora,  Roser  de  tot  l'any. 

ROSER 

Has  descansat  bé? 

JOAN 

D'un  sòn  he  passat  la  nit.  I  si  no  hagués  estat 
aquesta  serenada  matinal,  potser  encara  dormiria. 

ROSER 

Ai!  Tens  raó...  Perdona'm...  Mai  me'n  recordo 
de  que  dorms  aprop  del  meu  piano. 

JOAN 

Si  m'és  una  alegria  despertar-me  entre  tant  be- 
lles armoníes! 

ROSER 

Com  te'n  rius! 

JOAN 

Vols  res  més  hermós  que  tenir  un  despertador 
tant  agradable  i  suau?  No  més  hi  faltava  això  en 
aquesta  casa  per  a  acabar  de  fer-la  un  paradís. 

ROSER 

Bé't  lleves  de  bon  humor. 

JOAN 

Qui  no  s'hi  lleva  amb  aquest  sol  que  fa  i  aquesta 
alegria  que  hi  ha  per  tot  arreu? 

ROSER 

Estàs  alegre? 

JOAN 

Com  puc  estar  trist  si'm  desperto  sentint  la 
teva  música  i  després  et  veig  a  tu? 

ROSER 

Que  ets  dolent! 

JOAN 

Tu  ets  la  dolenta!  Que  de  bon  dematí  ja  véns 
a  temptar-me... 
(U Eulària,  sentint  la  veu  denjoan,  va  per  entrar 

al  salonet.  Però  a  l'adonar-se  de  la  conversa 

es  detura,  tota  contrariada.  Lluita  un  instant 
i  finalment  es  fa  fonedissa...  En  Joan  segueix 
parlant  ala  Roser  amb  el  mateix  tò  enjogaçat.) 
Me'n  vaig  per  no  veure't. 

ROSER 

Tanta  por  et  faig? 

JOAN 

Molta,  cosineta.  Ets  hermosa,  i  fas  tots  els  pos- 
sibles per  a  ser-ho  encara  més:  et  rodejes  de  flors 
i  de  cançons. 

ROSER 

Sí  que'n  porto  de  flors!  Mira't:  són  de  l'Eularia. 

JOAN 

Fa  de  jardinera  l'Eularia?  No  ho  sabia. 

ROSER 

Ella  cuida  el  jardí,  i  nosaltres  li  prenem  les 
flors... 

JOAN 

Ben  fet!...  1  ella  no  se'n  posa  mai  de  flors? 

ROSER 

Mai !  Creu-me :  es  torna  molt  estranya  la  meva 
germana... 

JOAN 

I  més  esquerpa!...  Des  de  que  soc  aquí,  no  he 
pogut  dir-li  ni  una  paraula. 

ROSER 

No'n  facis  cas.  Amb  tothom  fa  lo  mateix. 

JOAN 

interessant-se  de  sobte  i  no  podent-ho  dissimular 

És  que  jo  no  dec  ser-ho  com  tothom  per  ella!... 
No  ho  trobes? 

ROSER,  lleugerament  disgustada 
Vès  què  m'expliques! 

JOAN,  tornant  als  jocs  d  abans 

Bé,  no  t'enfadis,  dóna!  Em  deixes  seure  al  teu 
costat? 

ROSER 

Sèu. 

JOAN 

Escolta:  I  per  què  ho  fas  expressament  això  de 
ser  tant  maca? 

ROSER 

Ja  hi  tornes?...  Més  valdria  que't  cuidessis  un 
xic  de  tu  mateix...  No  sé  com  portes  la  corbata... 
Que  te  l'ha  fet  el  gat? 

JOAN 

Sí.  Me  l'he  deixada  fer  pel  gat  perquè  la  Roser 
li  esmenés  la  plana. 

ROSER 

Quin  gat  dels  frares  n'hi  ha  de  tu! 

JOAN 

Vols  fer-me  un  llaç  ben  bufó? 

ROSER,  sense  fer-se  pregar  gaire, 
li  fa  el  llaç  de  la  corbata 

1  que  sigui  l'últim  dia!  Que  vas  agafant  unes 
costums  més  senyores  des  de  que  ets  aquí,  tant 
mimat  de  tothom!  (Pausa.)  La  vols  com  ahir? 

JOAN 

Tens  unes  mans  divines! 

ROSER 

Pobres  mans  meves! 

JOAN 

Sentint-les  tant  aprop,  combinant  carinyoses  el 
llaç  de  la  meva  corbata,  m'agraden  més  que  mai... 

ROSER,  sempre  molt  complascuda 
De  tot  fas  burla! 

JOAN 

Prou  que  ho  sabs.  Roser,  que  n'estic  enamorat 
de  les  teves  mans...  No  riguis...  Les  he  somniades 
més  vegades,  si  ho  sabessis!  L.. 

ROSER 

Que  callis!  Callaràs  d'una  vegada,  xerraire? 

JOAN 

Quin  gènit!  Ja  pots  ben  dir  de  l'Eularia! 

(Pausa.) 

ROSER 

veient-lo  silenciós,  afegeix,  com  qui  no  hi  toca 
1...  què  deies  de  les  meves  mans? 

JOAN 

Doncs  deia  que  no  sé  lo  que  donaria  per...  per 
fer-te  l'amistat,  vaja! 

ROSER,  rient  de  l'acudit 

Tarambana! 

JOAN 

No  te'n  riguis!  Demana  lo  que  vulguis,  i  ja  ho 
tens  concedit  per  endavant  si'm  deixes  fer  un 
petó  en  aquesta  maneta  que  tinc  ben  presonera! 

(Retenint-li  una  mà.) 

ROSER 

Fuig!  Deixa'm! 

JOAN 

Ningú  ho  coneixerà,  tonta! 

ROSER,  desfení-se  d'ell 

No  pot  ser,  vaja! 

JOAN 

És  dir  que  no? 

ROSER 

No  i  no! 

JOAN 

És  la  darrera  paraula?  De  manera  que  mai  po- 
dré fer-te'l  aquest  petó?  Mai  de  la  vida? 

ROSER,  sapiguent-li greu  negar- li  tant  en  rodó 
Qui  sab!  Jo  no  parlo  tant!...  Potser  un  altre  dia... 

JOAN 

Em  dones  una  esperança? 

ROSER 

Mai  s'han  de  perdre  totes... 

{Ve  la  Lluïsa,  preçuda,  de  les  habitacions  de 
l'esquerra.) 

LLUÏSA 

I  en  Joan?  Que  ja  s'ha  llevat  en  Joan? 

JOAN 

Bon  dia,  Lluiseta... 

ROSER,  un  xic  contrariada 
Què  li  vols,  tant  dematí? 

LLUÏSA,  després  d'un  moment  de  confusió 

Jo?...  Res...  És  la  mamà,  que  tot  avui  pregunta 
per  ell... 

JOAN 

Vinc  desseguida. 

LLUÏSA 

No,  no.  No  corre  pressa.  Faries  falta  ala  Roser... 
(I  se'n  va  somrient  amb  aires  de  superioritat.) 

ROSER 

Que  és  poca-solta  aquesta  criatura! 

JOAN 

No  t'enfadis,  que  semblaries  lletja...  Escolta: 
com  quedem  pel  petó? 

ROSER 

Vés!  Vés  a  dintre,  cabòries!  Que  qui  sab  lo 
que's  pensarien  si  tardaves! 

JOAN 

Doncs...  amb  el  séu  permís,  cosineta. 

{Reverencia  còmica.) 

ROSER 

Vostè  el  té...  cosí  net!  (EU,  sense  més  compli- 
ments, se'n  va.  Pausa.  Entra  Z'Fiularia.)  D'aont 
surts,  Eulària? 

EULÀRIA,  amb  certa  duresa 
De  l'altre  món,  si't  sembla! 

ROSER 

Et  tornes  molt  desagradable,  noia!  Ara  mateix 
ho  dèiem. 

EULÀRIA 

Amb  en  Joan,  potser? 

ROSER 

Com  ho  sabs? 

EULÀRIA 

M'ho  penso...  Com  que  sempre  li  esteu  donant 
conversa! 

ROSER 

Devem  fer  res  de  mai! 

EULÀRIA 

Ni  res  de  bé  tampoc. 

ROSER 

Ets  més  esquerpa!  Ja  té  raó  en  Joan...  No  pot 
ser  més  amable,  i  t'enfades  si  el  tractem  com  se 
mereix. 

EULÀRIA,  sobtadament  interessada 
Doncs,  heu  parlat  de  mi? 

ROSER 

El  xicot  deia  que't  troba  tota  canviada... 

EULÀRIA 

Sí... 

ROSER 

I  jo  li  he  contestat  que  no  havia  d'estranyar-ho, 
que  amb  tothom  feies  igual...  I  aleshores  m'ha  dit: 
«És  que  jo  no  dec  ser-ho  com  tothom  per  ella...» 
Vès  què't  sembla! 

EULÀRIA 

Ha  dit  això  en  Joan? 

ROSER 

I  es  veia  que  li  sabia  greu  trobar-te  tant  es- 
tranya... 

EULÀRIA,  després  d'una  curta  pausa 

És  que  no  hi  puc  fer  més!  Que  sou  vosaltres 
les  que'm  feu  semblar  estranya! 

ROSER 

Aquesta  és  bona! 

EULÀRIA 

Sí,  vosaltres!  Que  l'ompliu  d'atencions  amables 

i  rialleres,  que  no'l  deixeu  un  moment,  que  sou 
com  la  seva  ombra!...  I,  és  clar,  jo,  què  haig  de 
fer!  Amb  el  meu  gènit,  faci  lo  que  faci,  sempre 
quedo  malament... 

ROSER 

Mireu,  la  mosqueta  morta!  Així  resulta  que't 
queixes  de  tu  mateixa!  Perquè  no  sabs  ser  tant 
amable  com  voldries... 

EULÀRIA 

És  que  jo  no  sé  fingir! 

ROSER 

Ah!  I  nosaltres  fingim? 

EULÀRIA 

Mai  us  havia  vist  tant  expressives! 

ROSER 

En  Joan  és  distint  dels  altres  homes:  és  el  nos- 
tre cosí. 

EULÀRIA 

Sempre's  troben  escuses. 

ROSER 

I  què  tanta  música!  El  xicot  s'ho  mereix,  i  si  no 

t'agrada... 

(Entra  el  Pare,  que,  sentint  a  la  Roser,  l'inter- 
romp bruscament:) 

EL  PARE 

Ja  parleu  d'homenots? 
(Entra  desseguida  la  Nena  duent  una  gran  nina, 
que  corre  a  ensenyar  a  I  Eulària.) 

LA  NENA 

Eulària!  Eulària!  La  nina  va  mudada! 
(La  Roser,  sense  afectar-se  gens  ni  mica  per  l'in- 
terrupció del  séu  pare,  corre  cap  a  ell  i  diu, 
acaronant-lo:) 

ROSER 

Ai  la  meva  senyoreta  bufona!... 

EL  PARE,  tot  satisfet,  desfent-se  d'ella 
Serietat,  serietat! 

ROSER 

Doncs  jo  vui  riure! 

EL  PARE 

Prou  que  s'acabaràn  les  rialles,  si  no'm  voleu 
escoltar!...  Joventut,  joventut!  Pocs  mals  de  cap, 
poca  experiència...  I  qui  gemega  ja  ha  rebut! 

ROSER 

Papà! 

EL  PARE 

Què  hi  ha  de  nou? 

ROSER 

Ja  comences  a  predicar,  tant  dematí? 

EL  PARE 

I  en  dejú  que  m'hi  posava!  Siguem  pràctics: 
s'ha  llevat  en  Joan? 

ROSER 

Fa  una  estoneta. 

EL  PARE 

Doncs  porteu  l'esmorzar. 

EULÀRIA 

Hi  corro. 
(Deixa  la  Nena  i  surt.  El  Pare  desplega  el  diari 
i  es  posa  a  llegir-lo,  tot  atent,) 

LA  NENA,  anant  cap  a  la  Roser  amb  la  nina  enlaire 
Mira,  Roser! 

ROSER 

I  per  què  va  tant  maca? 

LA  NENA 

És  que  ha  de  festejar! 

ROSER 

Ja  li  has  buscat  xicot? 

LA  NENA 

Vui  demanar  al  papà  que  n'hi  compri  un  de 
ben  bufó  i  de  ben  valent. 

ROSER 

Te'n  guardaràs  ben  bé  de  demanar-li! 

LA  NENA 

Em  renyaria? 

ROSER 

I  força!  Que  les  nines  no's  casen. 

LA  NENA 

Oi  que  sí!  La  Carmeta  en  té  una  de  casada. 

ROSER 

Doncs  la  teva  es  farà  monja. 

LA  NENA 

Tant  se  m'endona!  Com  que  el  xicot  també  la 
robaria  del  convent...  vés! 

(Ve  /'Eulària  duent  esmorzar  per  a  tres  :  xoco- 
lata amb  melindros  i  cafè  amb  llet.  Ho  deixa 
tot  sobre  la  taula,  i  després,  prenent  el  diari 
del  séu  pare,  diu:) 

EULÀRIA 

No  és  hora  de  llegir! 

EL  PARE 

Santa  paraula! 

{Se'n  va  a  seure  prop  de  la  taula,  seguit  de  la 
Nena,  que,  triant  la  xicra  mès  grossa,  diu:) 

LA  NENA 

Jo  vui  aquesta. 

EL  PARE 

Posa't  el  tovalló. 

EULÀRIA,  posant'li 
Vina... 

ROSER 

Que  tacaràs  la  nina! 

EL  PARE 

Això  rai!  Ja  passarem  bogada... 

LA  NENA 

Ja  passarem  bogada... 

ROSER 

Justa!...  Vols  que  la  porti  al  séu  Ilitet?   Fa  una 
cara  de  sòn! 

LA  NENA 

I  desseguida  la  vindré  a  despertar,  oi? 

ROSER 

La  taparé  ben  tapadeta... 

(/  amb  la  nina  als  braços  va  per  a  sortir.  La  nena 
es  posa  a  esmorzar  tota  decidida.  El  Pare,  no- 
tant-ho, crida  a  la  Roser:) 

EL  PARE 

I  avisa  an  en  Joan,  sents?  Després  li  tocaria  de- 
junar, perquè  veig  que  la  nena  porta  pressa. 

(Se'n  va  la  Roser.  V Eulària  surt  a  la  galeria. 
Pausa.) 

LA  NENA 

Tens  gana,  papà? 

EL  PARE 

Molta!  Per  què  m'ho  preguntaves? 

LA  NENA 

Oh!  Per  res. 

EL  PARE 

Per  res  de  bo,  vols  dir!  Ah,  lleminera!  Si  fossis 
un  xicot,  et  posaria  d'aprenent  en  una  confiteria  : 
per  càstic! 

LA  NENA 

Em  menjaria  tots  els  carmetlos. 

EL  PARE 

Et  farien  mal  de  ventre  i  els  avorriries. 

(Entra  en  Joan  tot  jovial,  i  diu  al  Pare,  que  ja  ha 
començat  a  esmorzar:) 

JOAN 

Vaja,  bon  profit,  oncle! 

EL  PARE 

Noi,  en  familia,  deixo  els  compliments  de  banda. 

JOAN 

Ben  fet.  (/  tombant-se  a  I  Eulària,  que  és  a  la 
galeria  mirant  el  mar,  diu:)  Bon  dia,  Eulària. 

EULÀRIA,  tota  confosa 

Ah,  ets  tu,  Joanet?  (Dubta.  Després,  per  atreu- 
re'l, afegeix,  sense  moure's:)  Fa  un  dia  molt  her- 
mós  avui,  veritat? 

JOAN,  sortint  a  la  galeria 

Quin  cel  més  blau  i  quina  mar  més  quieta!... 
{Pausa.  Ràpid  i  com  decidint-se  a  parlar-li:) 
Escolta,  Eulària...  T'haig  de  dir  una  cosa... 

EULÀRIA,  tota  emocionada,  acostant-s' hi 
Digues... 

JOAN 

No  t'enfadaràs  pas? 

EULÀRIA,  molt  carinyosa 
Per  què  vols  que  m'enfadi?  Parla.. 


EL  PARE 

Vina  a  esmorzar,  noi,  que  la  nena  ja  mira  de 
reüll  la  teva  xicra. 

(En  Joan  va  per  a  parlar  a  l' Eulària.  Més  ella, 
sobtadament  avergonyida,  se  n'aparta  i  diu, 
com  trobant  una  salvació  en  Vescüsa:) 

EULÀRIA 

Mira,  Joan  :  el  papà  et  crida! 

JOAN,  pensant-se  que  ella  ho  fa  per  no  escoltar-lo, 
diu,  tot  disgustat  i  boi  anant-se' n 

Ja  hi  vaig,  ja  hi  vaig...  No  sé  com  t'has  tornat, 
Eulària! 

EL  PARE,  an  en  Joan,  quan  el  té  aprop 

Sèu,  home!  Sèu,  d'una  vegada! 

(L' Eulària  ha  quedat  tota  indecisa  i  se  sent  ado- 
lorida per  la  seva  mateixa  timidesa.  Lluita  un 
moment  i,  no  sabent  com  sortir-se  del  pas,  se'n 
va  poc  a  poc  boi  murmurant:) 

EULÀRIA 

No  sé  perquè  haig  de  ser  d'aquesta  manera! 

(En  Joan  ha  quedat  un  xic  pensatiu  i  mira  vers 
ont  ha  desaparescut  I  Eulària.) 

LA  NENA 

Escolta,  papà:  que  fa  mal  de  ventre  això  que 
mengem? 


EL  PARE 


Els  melindros?   No,  tontota.   No  coneixes  que 
si'n  fessin  la  mamà  ja  no'ns  en  donaria? 


LA  NENA 


Doncs,  mira  :  si'm  posessis  d'aprenent  en  una 
confiteria,  em  menjaria  tots  els  melindros. 


EL  PARE 

No  la  sents,  Joanet?  La  picardia  no  la  deixarà 
créixer  an  aquesta  criatura!  (Rient  com  un  bena- 
venturat. Pausa.  Després,  fixant-se  en  el  posat  del 
jove,  afegeix:)  Et  veig  tot  capficat...  T'anyores? 

JOAN 

Anyorar-me  entre  vostès,  en  la  pau  d'aquesta 
casa? 

EL  PARE 

Com  me  fas  la  propaganda!  Sentint-te,  qualse- 
vol creuria  que'ns  véns  a  veure  tot  sovint,  i  si  no 
estic  descomptat,  aquesta  és  la  primera  vegada 
que't  tenim  entre  nosaltres. 

JOAN 

1  que  sabia  jo  que  s'hi  estès  tant  bé!  Quan  els 

meus  pares  vivien,  jo  no  hi  pensava  en  el  caliu 
de  simpatia  que  podia  trobar  entre  vostès... 

EL  PARE 

Ah,  desagrait!  És  dir  que  has  necessitat  sentir- 
te  sol  per  a  pensar  en  nosaltres,  oi?...  Bé,  no  hi 
fa  res:  t'ho  perdono,  mentres  ara'm  prometis  que 
no't  mouràs  d'aquí  fins  que  te'n  treguem. 

JOAN 

No  pot  ser,  oncle.  Passada  la  festa  major,  me 
n'haig  d'entornar  sens  falta  a  Barcelona.  Els 
meus  malalts... 

EL  PARE 

Vetaquí  lo  que  teniu  els  metges:  sempre  us 
triga  l'enviar  gent  a  l'altre  barri.  Però  no  t'es- 
pantis: tampoc  en  falten  de  malalts  en  aquest  po- 
ble. I  si  en  faltessin  i  et  decidissis  a  quedar-te, 
ja'ns  inventaríem  noves  malalties. 

JOAN 

Encara  em  farà  riure! 

EL  PARE 

1  si,  home!  No  s'hi  està  pas  tant  malament 
aquí,  amb  aquest  aire  pur  que  hi  ha  per  tot 
arreu...  Nosaltres,  abans,  no  més  hi  veníem  a 
passar  l'estiu.  I  mira't :  sabs  que  ara  fa  quatre 
anys  la  Roser  va  estar  malalta?  Doncs  aleshores 
ens  va  espantar  el  viatge  i  vàrem  començar  a  ro- 


COMÈDIA  D'AMOR  33 


mancejar  per  aquí...  I  res,  que  tot  romancejant, 
ens  va  sorpendre  l'altra  primavera  amb  aquell  bé 
de  Deu  de  flors  i  cants  de  rossinyol...  i  vès  qui 
es  mou,  aleshores! 

JOAN 

Sí  que  és  lo  més  senzill  del  món  deixar  de 
viure  a  Barcelona!...  I  ningú  va  queixar-se? 

EL  PARE 

No  més  l'Eularia  se'n  va  adonar  una  mica  del 
canvi...  Però  les  altres?  Ja  ho  has  vist:  sempre 
rient  i  sempre  enjogaçades!  I  la  dóna?  Creuràs 
que  mai  l'he  vista  tant  contenta? 

JOAN 

És  molt  alegre,  la  tia! 

EL  PARE 

Com  unes  Pasqües!  Devegades  em  penso  que 
és  més  criatura  que  les  noies.  Fresca  i  riallera, 
juga  amb  elles  d'un  cap  de  dia  a  l'altre. 

JOAN 

És  una  delícia...  Quan  penso  en  l'encant  d'una 
família  ben  avinguda  em  sento  patriarca! 

EL  PARE 

Dóna  molts  mals  de  cap  una  família,  Joan!  Tu 
no  més  la  coneixes  per  fóra. 

JOAN 

I  amb  això  ja'n  tinc  prou  perquè  se'm  desvetlli 
el  desig  de  formar-ne  pel  meu  compte  :  ja  veu! 

EL  PARE 

Bona  l'hem  feta,  noi!  Veig  que  la  soletat  en  que 
has  viscut  fins  ara  t'ha  remogut  els  interiors  sen- 
sibles... Vols-t'hi  jugar  que  ja  has  pensat  en  ca- 
sar-te? 

JOAN 

I  per  què  no...  si  trobés  qui  vulgues  estimar-me? 

EL  PARE 

Quin  disbarat,  Mare  de  Déu! 

JOAN 

No  ho  sé  compendre.  El  camí  de  l'iglesia  l'hem 
de  seguir  tots  un  dia  o  altre...  L'ha  seguit  vostè... 
El  seguiran  les  seves  filles... 

EL  PARE 

Mai,  mentres  jo  pugui  evitar-ho  i  tingui  seny 
per  elles!  (Pausa.)  El  matrimoni  és  un  perill  es- 
garrifós; és  com  un  abim  obert  als  peus  de  la  jo- 
ventut inexperta;  creu-me.  Abans  de  llençar-s'hi, 
s'hi  ha  de  pensar  molt  i  molt...  i  encara,  després 
de  ben  rumiat,  lo  millor  és  deixar-ho  córrer! 
Aquestes  són  les  meves  teories. 

JOAN 

Però  si  ningú  es  casés,  com  aniria  el  món?' 

EL  PARE 

Millor  que  ara,  Joan.  Fóra  renyines  i  fóra  mals 
de  cap.  Els  homes  que  són  bons  per  a  alguna 
cosa,  podrien  fer-la  lliurement,  sense  rebequeries 
de  dóna  ni  plors  de  criatura.  I  les  dones,  deixant 
de  casar-se,  es  pot  dir  que  deixarien  de  sofrir. 

JOAN 

I  el  món  s'acabaria!   I   vet-ho  aqui  tot  arreglat! 

EL  PARE 

I  què  s'havia  d'acabar,  sant  cristià!...  Sempre 
hi  haurà  tontos,  veritat? 

JOAN 

És  clar... 

EL  PARE 

Doncs  aquests,  com  que  no  són  bons  per  a  res 
més,  servirien  per  a  casar-se...  Què  te'n  sembla? 

JOAN 

Que  les  seves  idees  no  convenceràn  a  ningú 
predicades  per  vostè  mateix. 

EL  PARE 

Si  justament  d'aixó'm  queixo,  home!  Veus  les 

noies?  Aont  estaran  millor  que  al  costat  nostre? 
Aont  seran  més  ditxoses  i  fins  més  estimades? 
Doncs  ja  puc  cridar  d'un  cap  de  dia  a  l'altre  : 
aprofiten  totes  les  ocasions  per  a  desmentir-me, 
i  Déu  vulgui  que  més  endavant  no  se  n'hagin  de 
penedir...  (Petita  pausa.  Després,  acaronant  a  ia 
nena,  afegeix:)  L'única  que  fa  bondat,  l'única 
que  m'escolta  és  la  nena...  Veritat,  filla  meva? 

LA  NENA 

Sí,  papà...  Però,  oi  que  quan  seré  gran,  també 
me'n  deixaràs  tenir  de  promès? 

EL  FARÉ,  escorregut, 
consultant  el  rellotge  sobtadament 

Recristina,  que  és  tard!  Noies!  Maria! 

{Cridant-les.) 

JOAN,  esclatant  a  riure  desvergonyidament 
Què  li  passa? 

EL  PARE 

Que  haig  d'arribar-me  fins  al  casino...  (Una 
mica  picat  per  les  rialles  del  jove,  afegeix:)  Mai 
acabes  de  riure! 

JOAN 

No  s'enfadi...  És  que  m'adono  d'una  cosa  molt 
graciosa  i  molt  humana.  Vostè,  que  tota  la  vida 
ha  estat  un  gran  enamorat,  ara,  perquè  ha  cregut 
veure  en  l'amor  un  perill  per  a  les  seves  filles, 

s'ha  inventat  tota  una  teoria  per  a  combatre'l... 
I  és  clar!  çiCom  vol  que  l'escoltin  elles?  La  natu- 
ralesa parla  més  alt  que  tots  els  artificis  dels  ho- 
mes, i  estimaran  quan  els  hi  arribi  l'hora,  sense 
preocupar-se  de  filosofies!...  Cregui'm  :  a  l'amor 
no  se'l  detura  predicant  lo  que  no's  creu.  Si  vol 
fer  obra  profitosa,  encamini'l  i  aconselli'l!...  Fóra 
d'això,  tot  són  paraules  :  es  trobarà  totes  les  filles 
casades  sense  donar-se'n  compte,  i  lo  més  sensi- 
ble és  que  passarà  un  disgust  per  cada  una  que 
se'n  vagi  casant... 

EL  PARE 

Vaja,  que't  farem  diputat!...  Tots  sou  iguals,  els 
joves. 

JOAN 

I  els  vells,  tots  per  l'estil.  Com  diu  la  dita,  el 
rector  no's  recorda  de  quan  era  escolà. 

EL  PARE 

Prou  que  se'n  recorda!   Sinó  que  devegades 
convé  no  fer-ho  veure! 

(La  Nena,  durant  aquesta  escena  Juga  que  juga- 
ràs... I  tot  jugant,  se  n'ha  anat  fa  poca  estona.) 

JOAN 

Pitjor  que  pitjor,  aleshores!... 

(Ara,  atretes  per  la  veu  del  Pare,  entren  la  Lluïsa 
/■  al  cap  d'un  moment  la  Marl.) 

LLUÏSA 

Demanaves,  papà? 

EL  PARE 

Porta  el  barret.  (Surt  la  Lliiisa.) 

LA  MARE 

Què't  passa? 

EL  PARE 

Haig  de  sortir  un  moment.  Això  de  la  festa 
major  porta  molt  tràngul. 

LA  MARE 

I  per  què  vols  cuidar-te'n?  Si  tampoc  en  podem 
veure  res,  amb  el  teu  gènit!...  Figura't,  Joan,  que 
cada  any  ens  costa  una  batalla  poguer  anar  a  l'en- 
velat. 

EL  PARE 

Com  que  sé  que  si'm  deixo  convèncer  em  toca 
retirar  a  les  quatre  de  la  matinada! 

LA  MARE 

Bé  hem  de  donar  gust  a  les  noies  una  vegada 
a  l'any! 

EL  PARE 

Aguanta't  amb  les  noies,  que  cauries!...  Si  tu  hi 
disfrutes  més  que  elles!  Ves  què  m'esplicaràs! 
( Ve  la  Lluïsa,  duent  el  barret  del  seu  pare.) 

LLUÏSA 

El  barret. 

EL  PARE 

Està  bé...  M'acompanyes,  Joan? 

JOAN 

Sí. 
{Va  per  entrar  en  la  seva  cambra,  quan  la  Lliiisa 
li  diu  apart:) 

LLUÏSA 

Tinc  una  cosa  per  a  tu... 

JOAN 

Pot  saber-se  lo  que  és? 

LLUÏSA,  amb  molt  misteri 
Una  sorpresa... 

JOAN 

Em  faràs  estar  amb  ànsia... 

LLUÏSA 

Jo  hi  estaré  fins  que  tornis...  Si  et  quedessis, 
t'ho  ensenyaria  desseguida...  Queda't,  home! 

JOAN 

No  pot  ser.  L'oncle  s'enfadaria. 

LLUÏSA,  un  xic  picada 
T'ho  demanés  la  Roser,  ja  fóra  una  altra  cosa! 

JOAN,  estranyat,  no  comprenent  Vindirecta 
La  Roser? 

LLUÏSA 

Sí,  la  Roser!  Que't  penses  que  soc  cega? 

(En  Joan  entra  en  la  seva  cambra.  Ve  la  Mercè, 
tota  esbojarrada  i  rient:) 

MERCÈ 

Quin  tip  de  riure!  M'he  fet  un  tip  de  riure!... 
No  ho  sabs,  mamà?  La  nena  vol  fer  un  casament! 
M'ha  encomanat  que  digués  al  papà  que  li  com- 
prés un  xicot  per  a  la  nina. 

EL  PARE,  còmicament  irat 

Això  ja  és  massa!  Aont  és  aquella  baldufeta? 
Li  donaré  una  surra. 

MERCÈ 

I  s'enfada  el  papà!  Jo'm  moriré  de  riure. 

(Torna  en  Joan,  amb  una  americana  nova,  a  punt 
de  sortir.) 

JOAN 

Quan  vulgui,  oncle. 

MERCÈ,  emprenent-lo  desseguida, 
tota  atrevida  i  riallera 

Aont  vas  tant  mudat? 

(Ell,  distret,  no  li  contesta.) 

EL  PARE,  an  en  Joan 

Anem.   Després  ja'ns  veurem  les  cares   amb 
aquella  mocosa! 

MERCÈ,  encara  an  en  Joan,  estrany ada 
del  séu  silenci 

Que  no'm  vols  dir  res,  avui?...  Doncs  té:  per 
càstic! 

(í  li  dóna  un  pessic  recargolat  al  braç.) 

JOAN,  corrent-li  al  darrera 
i  no  aconseguint-la 

Te  n'has  de  recordar! 

MERCÈ,  seguint  eljòc  amb  tota  l'ànima 
Que  no  m'atrapes! 

(En  Joan  topa  amb  el  Pare  i  trontollen  un  mo- 
ment, a  punt  de  caure.) 

EL  PARE 

Atura't!...  Que  us  passa  sovint  això?    Doncs 
aviseu-me,  que  m'apuntalaré... 

JOAN 

Són   aquestes  xicotes,   que   sempre   estan   de 
broma. 

EL  PARE,  boi  prenent-lo  del  braç 
i  enduent-se'l 

Anem,  noi,  anem;  que  tenies  l'arrencada  i  hau- 
ries fet  desgracies. 

(Surten  alegrement  en  Joan  i  el  Pare.  Pausa.) 

LA  MARE,  reprenent  a  la  Mercè, 
boi  escapant- li  el  riure 

Quin  poc  enteniment! 

MERCÈ,  pantejant  de  cansada 
i  sempre  amb  la  rialla  aflor  de  llavi 

És  ell,  qui  ha  començat! 

LLUÏSA,  un  xic  picada 
i  sempre  mirant  de  mossegar,  però  sense  gelosia 

Bona  escusa  té  el  malalt... 

MERCÈ 

Sempre  rondina,  aquesta! 

LLUÏSA 

Tens  l'animació  de  les  castanyoles,  noia.  Molt 
riure  i  molta  xerrameca  i  moltes  coloraines;  però 

et  tenen  d'excitar  per  a  que  t'alegris.  Quan  queda 
sola,  no  hi  ha  ningú  més  ensopit  que  aquesta 
criatura! 

MERCÈ 

Qui  parla  d'ensopits,  Mare  de  Déu!  Et  passes 
el  dia  amb  el  mateix  posat  d'estatua:  llegint  i  ru- 
miant. I  no  obres  boca  si  no  és  per  a  dir  una 
sentencia...  Si  ja  no  fossin  inventats,  el  primer 
que  parlaria  amb  tu  inventaria  els  badalls. 

LA  MARE 

D'això  se'n  diu  cantar-Ies  clares! 

MERCÈ 

Com  que  sembla  que'n  tinga  enveja,  aquesta, 
de  les  meves  rialles ! 

LLUÏSA 

Riu  tant  com  vulguis,  noia!  Mentres  no'm  facis 
mal  de  cap... 

MERCÈ 

Els  llibres  te'n  faran  de  mal  de  cap...  Mira  que 
les  dones  no  hi  hem  nascut  per  a  catedràtics! 

LLUÏSA 

Devem  haver  nascut  per  a  poques  soltes! 

MERCÈ,  saltant  picada 
A  qui  diràs  poca-solta? 

LA  MARE 

Tant  que  parleu,  i  ningú  es  cuida  d'endreçar 
aquesta  taula. 
(Per  la  taula  ont  acaben  d'esmorzar,  que  ha 

quedat  tota  desordrenada.  Vénen  la  Roser  i 

/'Eulària,  boi  disputant  i  sense  adonar-se  dels 

personatges  que  són  en  escena.) 

ROSER 

No  m'amoïnis,  sents?  No  m'amoïnis! 

EULÀRIA 

No  cridis,  dóna.  Et  deia  res  de  mal,  per  ven- 
tura? 

ROSER 

El  tracto  com  me  sembla  an  en  Joan,  ho  tens 
entès?  I  si  no  t'agrada,  deixa-ho! 

LA  MARE,  que  estava  endreçant  la  taula, 
diu,  dirigint-se  an  elles 

Ah!  Vosaltres  també    renyiu  per  lo  mateix? 
Sembla  el  mercat  de  Calaf  aquesta  casa ! 

EULÀRIA 

Jo...  (I,  per  dissimular,  s'acosta  a  la  seva  mare 

/,  tot  prenent-li  la  feina  dels  dits,  diu:)  Deixa'm: 
ja  ho  portaré  allà  dintre. 

(LEülaria  se'n  va.  Pausa.) 

LA  MARE,  fent  la  seria,  diu  a  les  noies, 
clavant-les-hi  mirades  acusadores 

Desde  que  va  arribar  en  Joan,  que  no  tenim 
un  moment  de  tranquilitat!...   Em  voleu  dir  per 
què? 
(Elles,  veient'Se  descobertes,  baixen  els  ulls  i  van 

contestant  aixi,  per  a  desviar  la  conversa:) 

LLUÏSA 

És  la  Mercè... 

ROSER 

És  l'Eulària... 

(Pausa.  La  Mare  fa  per  retenir-se  el  riure.  Final- 
ment no  pot  més,  i  diu,  toia  enjogaçada:) 

LA  MARE 

Sigueu  franques!  Quina  és,  entre  totes  vosaltres, 
la  que  n'està  més  agradada  den  Joan? 

MERCÈ,  tornant-se  roja 
Si  no  renyim  per  xò... 

LLUÏSA,  desviant  la  mirada  cap  al  mar 
Com  se'n  riu  la  mamà... 

LA  MARE,  observanl•les  un  moment 

Prou  que  se  us  coneix  amb  la  cara,  que  l'he 
endevinat  el  motiu  de  les  vostres  disputes!...  Vaja, 
ja  m'ho  podeu  confessar,  que  no  m'enfadaré!  Ve- 
ritat que  no  faríeu  les  desmenjades  si  en  Joan 
s'enamorés  d'alguna  de  vosaltres?...  (Silenci  ab- 
solut Però  la  Mare  afegeix,  com  aquell  que  no 
hi  toca:)  Perquè,  ben  mirat,  és  un  xicot  que  val 
la  pena... 

(Elies  dubten.  Després,  passejant-se  per  l'escena 
amb  displicència,  van  contestant  pausada- 
ment:) 

ROSER 

Ja  és  força  simpàtic,  ja... 

MERCÈ 

I  molt  de  la  broma... 

LLUÏSA 

Parla  divinament... 

LA  MARE,  rient  victoriosa 
Veieu  com  poso  el  dit  a  la  llaga? 

ROSER,  mossegant-se  els  llavis  desseguida 
Ets  mal  pensada! 

LLUÏSA,  fent  per  fugir  d'estudi 
Et  perds  per  massa  llarga! 

LA  MARE 

Ja  ho  sentirem  a  dir!  El  cas  és  que  us  veig  a 
totes  molt  interessades  amb  ell...  (La  Lluïsa  s'a- 
rronsa d'espatlles  fent  la  deseniesa.  La  Roser 
va  per  fer-se  fonediça.  La  Mercè  va  per  sortir  a 
la  galeria...  Aleshores  la  Mare  diu,  amb  tota  la 
intenció  del  món:)  \,  per  altra  part,  em  sembla 
que'l  noi  no's  fa  gens  el  desmenjat... 
(Ràpidament,  amb  molta  decisió  i  quasi  a  la 

vegada,  les  noies  contesten  aixis:) 

ROSER 

1  què  ha  de  fer! 

MERCÈ 

Si  és  més  dolent! 

LLUÏSA 

Es  perd  de  vista! 

LA  MARE,  satisfeta  de  sortir  amb  la  seva,  afegeix 

Ah,  sí?...  I  una  cosa  m'intriga:  I  (equina,  d'en- 
tre totes  vosaltres,  deu  ser  la  preferida  per  en 
Joan? 

ROSER,  amb  fingida  humiliat 
i  com  qui  no  vol  dir-ho 

Jo  bé'm  penso  agradar-li  força... 

MERCÈ,  amb  aires  reflexius 

No  voldria  fer  un  mal  pensament,  però  em 
sembla  que  s'ha  enamorat  de  mi... 

LLUÏSA,  sentenciosament 

Desenganyeu-vos,  noies:  jo,  que  hi  entenc  una 
mica  en  coses  d'estimació... 

MERCÈ,  saltant  decidida 
I  què  has  d'entendre  tu! 

ROSER,  amb  certa  compassió 
No't  facis  il•lusions... 

LA  MARE 

Les  meves  nenes!...  No  volen  que  siga  dit  que 
un  jove  les  hi  agrada  i  es  pensen  agradar  a  tot- 
hom més  que  ningú ! 

LLUÏSA 

amb  vehemència,  quasi  disposada  a  barallar- se 
Es  aquesta  vanitosa! 

ROSER,  en  el  mateix  tò 
Jo,  vanitosa? 

LLUÏSA 

Sí.  Que  perquè  ets  maca  ja't  penses  fer  la  pols 
a  totes!   I  en  les  coses  del  cor... 

ROSER 

Calla,  romàntica! 

LA  MARE,  veient  que  la  cosa  s* enreda 
I  calla  tu  també!  Gran  xerradiça  entre  les  no- 

ies.)  I  calleu  totes!...  jQue  si  no  us  poseu  d'acord 
aviat,  estic  veient  que  us  el  tindreu  de  fer  a  pa- 
lletes an  el  pobre  Joan! 

MERCÈ,  amb  tota  V ingenuïtat 

Això!  I  si  ens  el  féssim  a  palletes? 

(La  Mare  riu  molt.  Elles  queden  una  mica  esca- 
mades.) 

ROSER 

Qué  ets  ignoscenta ! 

LLUÏSA,  un  xic  picada 

Totes  en  som  d'ignoscentes.  Que  no  ho  heu 
conegut  que  la  mamà  es  volia  riure  de  nosaltres? 

LA  MARE 

Lo  que  jo  vui,  senyoretes,  és  acabar  d'un  cop 
amb  les  vostres  renyines.  Aquesta  situació  no  pot 
durar.  S'ha  de  decidir  una  cosa  o  altra.  No  ho 
trobeu? 

ROSER 

Naturalment. 

LLUÏSA 

Vès  qui  ho  arregla! 

LA  MARE 

Si  em  voleu  escoltar,  m'empenyo  en  arreglar- 
ho! 

ROSER 

Doncs  parla! 

MERCÈ 

Què  farem? 

LA  MARE 

Feu  una  cosa. 

LLUÏSA,  impacientant-se,  com  totes 
Digues! 
(La  mare  va  a  parlar,  i  totes  la  rodegen  escol- 
tant, mig  en  serio,  mig  en  broma.) 

LA  MARE 

No  us  agrada  en  Joan?  No  n'esteu  totes  un  xic 
enamorades?  (Se  van  mirant  elles  amb  elles,  i  cap 
s'atreveix  a  contestar.  La  Mare  insisteix  aixis:) 
No  tornem  a  fer  el  desmenjat!  Som  entre  dones, 
i  llops  amb  llops  no's  mosseguen! 

LLUÏSA,  decidint-se 
Vaja,  doncs...  no'ns  desagrada... 

MERCÈ,  agafant-s'hí 
Això:  no'ns  desagrada... 

ROSER 

Justa. 

LA  MARE,  que  no  ha  parat  d'observar  a  les  noies, 
ara  no  pot  més  i  trenca  a  riure,  tot  dient 

Si  el  vostre  pare  us  sentís,  s'hi  feriria!...  Pobre 
papà!  Ell,  que  vol  allunyar-vos  dels  perills,  poc 
s'ho  pensa  que  s'ha  ficat  el  lladre  a  casa! 

ROSER,  amb  displicència 
Tots  fossin  com  aquest ! 

LA  MARE 

De  bona  gana  et  deixaries  robar,  tu  que  en- 
raones! 
(Ve  /'Eulària.  S'endevina  que  ha  lluitat  abans 

de  decidir-se  a  entrar,  pressentint  l'escena.  Diu, 

amb  tota  la  naturalitat  que  pot:) 

EULÀRIA 

Mamà... 

LA  MARE 

Què  hi  ha  de  nou? 

EULÀRIA 

Que't  demanen. 

LA  MARE 

Vinc  desseguida. 

ROSER,  veient  que  la  Mare  va  per  deixar-les, 
diu  a  r Eulària 

Sempre  véns  a  trencar  les  oracions,  tu  també! 

EULÀRIA,  lleugerament  irònica 

Oh,  no  va  depressa!  Si  parlàveu  de  coses  inte- 
ressants, pot  seguir  la  conversa... 

(I  va  per  sortir.) 

LA  MARE 

No  ho  sabs,  Eulària?  Les  teves  germanes  estan 
enamorades. 

EULÀRIA,  amb  amargor  i  no  sabent  què  dir 
Elles  rai! 

MERCÈ,  desconcertada  per  Vactitut  de  la  Mare 

Però,  mamà...  Mai  se  sab  si  parles  en  serio  o 
en  broma! 

LA  MARE 

I  ben  en  serio  que  parlo.  Això  s'ha  de  acabar, 
he  dit! 

LLUÏSA 

Doncs  vinga  un  medi  per  a  saber  el  pensa- 
ment den  Joan! 

LA  MARE 

Tanqueu-lo  en  un  quarto  fosc  i  no'l  deixeu 
sortir  fins  que's  decideixi  per  una  de  vosaltres. 
(Rient:)  Anem,  Eulària,  anem;  n'hi  ha  un  tip  d'a- 
questes noies! 


COMÈDIA  D'AMOR  53 


ROSER,  ja  bromejant-hi 
No  ho  trobo  mal  pensat... 

MERCÈ 

Aixís  que  vinga,  l'agafem  entre  totes  i  el  tan- 
carem al  quarto  de  les  rates! 

LLUÏSA 

I  no  veurà  més  el  sol  fins  que's  resolgui ! 

MERCÈ 

Ja'ns  ajudaràs,  Eulària,  que'm  sembla  que  deu 
pesar  molt  el  cosinet! 

EULÀRIA,  sentint-se  ferida  i  amb  veu  quasi  plorosa 
A  mi  deixa'm  tranquila! 

ROSER,  mofeta,  fent-li  una  caricia 
No  t'enfadis...  No  t'enfadis. 

EULÀRIA 

Sou  unes  tarambanes! 

MERCÈ 

Ui,  quin  gènit!   Aviat  no's  podrà  fer  ni  un  xic 
de  broma! 

EULÀRIA 

Comèdia,  és  lo  que  feu!    Una  comèdia  que  no 
us  escau  gens  ni  mica! 

MERCÈ 

Mamà!  No  sents,  mamà,  quin  llenguatge? 

LA  MARE 

Eulària,  no  t'exaltis! 

EULÀRIA 

Me'n  vaig  per  no  sentir-vos! 

LA  MARE 

Però,  dóna... 

(Fent  per  detenir-la,  tota  riallera.) 

EULÀRIA,  se'n  va  violentment,  tota  adolorida 

No  vui  que  m'atormentin  més,  aquestes! 

(Pausa.) 

LA  MARE,  pensaiiva,  - 
pregunta  a  les  noies  amb  molt  interès 

Què  té  l'EuIaria? 
(Elles,  no  donant  importància  a  la  cosa,  ni 
menys  contesten.  Només  la  Lluisa  diu,  per 
dir  alguna  cosa:) 

LLUÏSA 

Tot  és  enveja... 

LA  MARE,  boi  anant-se' n,  diu  apart    - 
Potser  sí  que  tot  jogant,  jogant... 

ROSER 

Mamà!   No'ns  deixis! 

LA  MARE,  seguint  els  seus  pensaments 
Qui  sab ! 

MERCÈ 

Però,  i  d'allò  den  Joan? 

LA  MARE 

Ah,  sí!...  Ja'n  parlarem  un'altra  estona! 

(Se'n  va.  Les  noies  segueixen  rient  enjogaçades 
sense  parar-se  en  lo  que  ha  passat  amb  V Eu- 
lària.) 


TELO 


ACTE  SEGON 


ESCENA 

El  mateix  salonet  de  confiança.  Cau  la  tarde  i  s'ex- 
ten  sobre  totes  les  coses  com  un  vel  de  tristesa  inde- 
tinida... 


{En  la  galeria,  la  Mercè  fa  puntes  en  un  coixi- 
net molt  elegant;  la  Lluïsa  llegeix,  asseguda 
indolentment  en  un  balanci;  la  Nena,  entre  les 
germanes,  juga  amb  la  seva  nina.  A  primer 
terme,  aprop  de  la  taula,  la  Mare  /  /'Eulària 
van  cusint  distretament.  Pausa...) 

LA  MARE,  a  V Eulària, 
que  ha  quedat  com  encantada 

Te  veig  tota  capficada,  noia. 

EULÀRIA,  després  d'un  moment  d' indecisió 
Capficada?  No  ho  creguis... 

LA  MARE 

T'has  tornat  roja... 

EULÀRIA 

No'n  facis  cas.  Tot  avui  que  no  sé  com  estic. 

LA  MARE 

Que  no't  trobes  bé? 

EULÀRIA 

Divinament.  (Pausa.) 

LA  MARE,  decidint-se  de  cop  i  en  veu  baixa 
per  a  que  no  se  n'enterin  les  altres  noies 

Escolta,  Eulària. 

EULÀRIA,  amb  molta  naturalitat 
Digues. 

LA  MARE 

Què't  passa  fa  uns  quants  dies? 

EULÀRIA 

Res... 

LA  MARE 

Des  de  que  va  arribar  en  Joan,  que't  trobo  tota 
canviada. 

EULÀRIA,  baixant  els  ulls  avergonyida 

No  sé...  (Després,  tornant  en  sí,  contesta  tran- 
quilament:)  T'ho  deu  haver  semblat. 

LA  MARE 

Tu  mateixa...  Però  t'adverteixo  que  fas  mal  fet 
de  no  confessar-m'ho  tot. 

EULÀRIA 

I,  què  vols  que't  confessi  si  no  tinc  cap  secret? 

LA  MARE 

I  doncs,  per  què  vas  enfadar-te  amb  les  teves 
germanes  l'altre  dia? 

EULÀRIA 

Quan? 

LA  MARE 

L'altre  dia,  abans  de  la  festa  major,  quan  elles 
feien  aquella  broma  den  Joan...  Recordes? 

EULÀRIA 

Ah,  sí!...  Ni  jo  mateixa  ho  sé  per  què'm  vaig 
disgustar.  Soc  aixís,  què  vols  fer-hi?  Potser  soc 
massa  seria...  Després  me'n  penedeixo  i  em  tinc 
malicia  i  tot...  Però,  de  moment,  ja  ho  sabs,  per 
res  m'enfado. 

LA  MARE,  gens  convençuda, 
pregunta  amb  molta  intenció 

Vols  dir?   Res  més  que  això?... 

EULÀRIA,  baixa  els  ulls  i  diu  amb  veu  suplicant 
Mamà... 

LA  MARE 

Doncs,  mira:  qualsevol  s'hauria  cregut  que 
n'estaves...  aixís...  com  engelosida,  de  les  teves 
germanes. 


64  POMPEU  CREHUET 

EULÀRIA 

I  ara!... 

LA  MARE 

Com  que  quan  vivíem  a  Barcelona  éreu  tant 
amics,  amb  el  teu  cosí!  Aleshores  totes  éreu 
unes  nenes,  menys  tu,  que  ja  començaves  a  fer 
goig...  I,  és  clar,  eres  tu  sola  a  donar-li  con- 
versa... Mentres  que,  ara,  les  teves  germanes  han 
crescut  i  totes  se'l  disputen...  I  en  Joan  és  amic 
de  totes  elles... 

EULÀRIA,  com  per  a  sí  mateixa 

Sí,  sí...  Es  natural  lo  que  ha  passat! 

LA  MARE 

1  no't  sab  greu? 

EULÀRIA,  amb  lleugera  ironia 

Per  què?  Si  això  és  la  vida!  (Pausa.)  Em  vols 
creure,  mamà?  No'n  parlem  més. 

LA  MARE 

Doncs  no  sigues  d'aquesta  manera! 

EULÀRIA 

Però  còm  soc,  Mare  de  Déu! 

LA  MARE 

No'm  neguis  que  lo  que  fan  les  teves  germa- 
nes amb  en  Joan  te  desagrada  força. 

EULÀRIA 

ja  atormentada,  diu  amb  molta  vehemència 

Bé,  sí!...  Suposem  que'm  desagradés...  I  què? 
(Pausa.  I  afegeix,  com  per  a  si  mateixa  i  amb 
fonda  racança:)  Demà  ell  se'n  va  cap  a  Barce- 
lona, i  tot  s'haurà  acabat...,  tot... 

LA  MARE 

Què  és  lo  que  s'haurà  acabat? 

EULÀRIA 

Res...  Tot  això  que  dèiem...  (Ve  la  Roser  de 
les  habitacions  de  l'esquerra.  L'Eularia,  aixis 
que  la  veu,  li  crida,  per  a  desviar  la  conversa, 
que  ja  se  li  feia  molestosa:)  Roser!  Que  encara 
dorm  el  papà? 

ROSER 

Bé  ho  suposo:  no  l'he  vist  pas  enlloc. 

LA  MARE,  ja  distreta,  rient 
Va  tant  cansat  d'aquestes  festes,  pobre  Josep! 

ROSER 

L'  ha  agafada  ben  forta.  És  una  migdiada  que 
durarà  fins  al  vespre. 

EULÀRIA 

Després  no  tindrà  gana  per  a  sopar... 

LA  MARE 

I  si  el  cridéssim? 

EULÀRIA 

No  s'enfadarà  pas? 

LA  MARE 

Ja'l  despertarem  amb  modos,  no  t'espantis.  Tu, 
Roser:  vés  a  tocar  el  piano. 

ROSER 

Què  vols  que  toqui? 

LA  MARE 

Qualsevol  cosa...  Fés  força  soroll;  quant  més 
soroll,  millor!  (La  Roser  se'n  va  a  seure  prop 
del  piano,  disposaní-se  a  tocar.)  Espera't!  (Vo- 
lent-li dir  que  no  comenci  encara.  Després,  tom- 
bant-se a  V Eulària,  afegeix:)  Anem,  Eulària! 

EULÀRIA 

Què't  proposes? 

LA  MARE 

amenaçant,  en  broma,  cap  ont  dorm  el  pare 
Ah,  dormilega!  Ni  als  angelets  del  cel  els  des- 

perten  amb  tanta  finura.  Ja  veuràs,  Eulària :  tu 
l'agafes  pel  cap  i  jo  pels  peus.  I  no  pararem  fins 
a  tenir-lo  més  desvetllat  que  una  sargantana... 
{Després,  iombant-se  a  la  Roser,  afegeix:)  Ro- 
ser: a  la  una,  a  les  dugués...  a  les  tres!  Comença 
el  terratrèmol,  filla!  (La  Roser  arrenca  a  tocar 
desesperadament  I  al  compàs  de  la  música  sur- 
ten r Eulària  tota  somrienta  i  la  Mare  rient  molt:) 
Ja  veuràs  quina  cara  de  prunes  agres!  (La  Mercè 
i  la  Lluisa,  que  són  a  la  galeria,  es  sorprenen 
totes  i  interrompen  la  seva  feina.) 

LLUÏSA,  alçant-se  alarmada 
Això  és  un  desvari  musical ! 

LA  NENA,  veient  la  força  amb  que  toca  la  Roser, 
diu,  corrent  cap  an  ella 

Vols  que  t'ajudi? 

ROSER 

Vina! 

(lles  dugués  germanes  segueixen  tocant  el  piano 
desacompassadament.) 

MERCÈ 

Prou! 

LA  NENA 

Despertem  el  papà! 

LLUÏSA,  a  la  Roser 
Sossega't,  dóna! 

ROSER 

Vaja,  nena  :  ara  ja  n'hi  ha  prou...   El  papà  ja's 
lleva. 

LA  NENA 

Vaig  a  fer-li  pecigolles! 

(/  se'n  va.  Les  noies  tornen  a  la  seva  feina,  i  el 
grupu  queda  silenciós  bona  estona.  La  Roser 
comença  a  parlar  amb  les  seves  germanes, 
oblidant-se  poc  a  poc  del  piano.) 

ROSER 

Esteu  molt  ensopides! 

MERCÈ 

Després  de  la  festa  major,  ja  se  sab :  tot  són 
cares  llargues. 


LLUÏSA 

És  que  sí  que  deixa  tristesa  una  festa  que  s'a- 
caba!... 

ROSER 

M'ha  quedat  el  cap  ple  de  músiques  i  dances... 

MERCÈ 

Mira  que  no  hem  parat  en  tots  tres  dies! 

ROStR 

I  ara  aquesta  gran  calma  que  comença... 

MERCÈ 

Ja'ns  hi  anirem  acostumant... 
{Pausa.  La  Roser  tecleja  el  piano  amb  displi- 
cència, i  diu :) 

ROSER 

Feia  així  aquella  americana... 

MERCÈ 

Bé  prou  que  me'n  recordo...  (/,  entre  dents, 
canta  lo  que  toca  la  seva  germana.)  Vaja,que'ns 
hem  divertit  molt! 

ROSER 

Jo  ja  voldria  ser  a  l'any  vinent. 

MERCÈ 

Fa  l'efecte  de  que  no  hi  hem  d'arribar  mai, 
oi,  tu?  (/  riu  de  l'acudit.)  Vès  de  què  ric  ara, 
jo  també! 

ROSER,  tornant  a  teclejar  el  piano 
I  d'això,  te'n  recordes? 

MERCÈ 

El  vaig  ballar  amb  el  mestre,  i  si  em  descuido 
el  faig  caure...  (Pausa  llarga.) 

LLUÏSA,  tancant  el  llibre  que  llegia 
Té!  Ja  no  m'hi  veig. 

MERCÈ 

Per  la  Mare  de  Déu  d'Agost,  a  les  set  ja  és  fosc. 

LLUÏSA 

Paciència...  (Una  altra  pausa.) 

ROSER 

I  què  llegies? 

LLUÏSA 

Un  llibre  molt  interessant...  Agradarà  molt  an 
Joanet :  n'estic  segura.  Li  deixaré  per  al  viatge. 

MERCÈ 

Te'n  guardaràs  ben  bé!  Si  el  vol  llegir,  que's 
quedi! 

ROSER 

Això:  si  el  vol  llegir,  que's  quedi!        (Pausa.) 

MERCÈ 

És  un  xicot  estrany!...  Diu  que  hi  està  com  al 
cel  entre  nosaltres,  i,  sense  més  ni  més,  ja  parla 
de  marxar  cap  a  Barcelona. 

LLUÏSA 

No  l'entendràs  pas  mai.  És  un  temperament 
inquiet. 

ROSER 

Un  capritxós,  vols  dir! 


MERCÈ 

Tant  bé  que  estàvem!...  Tant  que'ns  havíem  di- 
vertit!,.. (Pausa,  De  cop  i  volta,  afegeix,  com  si 
se  li  acudís  una  idea  lluminosa:)  Escolteu,  noies! 
I  si  el  féssim  quedar? 

LLUÏSA 

Hi  hem  pensat  massa  tard... 

ROSER 

Vols  dir  que'n  sortiríem? 

MERCÈ 

Jo  m'hi  empenyo,  si  em  voleu  ajudar! 

ROSER 

Doncs,  compta  amb  mi! 

LLUÏSA 

Disposa. 

MERCÈ 

Podríem  fer  una  cosa...  Va,  acosteu-vos! 
{Totes  la  rodegen,  i  ella,  amb  molt  misteri,  va 
apariar,  quan  entra  el  Pare  amb  tot  l'aire  de 
qui  s'acaba  de  llevar  i  té  encara  un  xic  de  sòn 

endarrerida.  Fregant-se  els  ulls,  com  enlluer- 
nat, pregunta  de  sobte:) 

EL  PARE 

Que  és  de  Wagner  allò  que  tocàveu? 

MERCÈ 

Ai!  M'has  espantat,  papà! 

EL  PARE 

Ja't  dic  jo  que  n'hi  ha  un  tip  d'aquestes  noies! 

ROSER 

Fas  una  cara  de  sòn!... 

EL  PARE 

Prou  que  m'ho  sento...  (Badallant  i  estirant-se:) 
Tot  està  ensonyat,  avui.  Fins  el  mar,  que  mai  dorm, 
sembla  tot  encantat,  amb  aquesta  llum  somorta... 
(S'asseu  en  un  balanci,  tot  mandrós  i  decaigut. 
I,  badallant,  diu:)  Jo  me'n  tornaria  al  llit!... 

ROSER 

I,  no't  dones  vergonya  de  pensar-ho? 

EL  PARE 

Porto  tres  nits  en  blanc,  com  qui  no  diu  res, 
Ditxosa  festa  major!...  Ja  teniu  sort  de  la  mamà, 
en  semblants  diades.  Si  no  fos  per  ella,  us  tocaria 
anar  al  llit  a  posta  de  sol,  com  les  gallines...  Que 
jo  ja  no  hi  estic  per  a  aquests  trànguls! 

ROSER 

És  que't  tornes  vellet! 

EL  PARE 

I  la  vostra  mare,  cada  dia  que  passa,  es  va  tor- 
nant més  jove!  (Badallant.) 

MERCÈ 

No  facis  més  badalls,  que  s'encomanen! 

LLUÏSA 

Doncs,  estàs  molt  cansat? 

EL  PARE 

Cansat  i  disgustat.  No  teniu  enteniment  :  ara 
me  n'he  acabat  de  convèncer. 

MERCÈ 

Per  què?  Perquè  hem  ballat? 

EL  PARE 

Sóu  unes  esbojarrades!  A  veure!  Què'n  trèieu 
de  moure  les  cames  amunt  i  avall,  entre  empen- 
tes i  trepitjades  i  al  compàs  d'una  música  es- 
tantiça? 

ROSER 

Ai,  ai!  Ens  divertim! 

EL  PARE 

I  què  és  lo  que  us  diverteix?  El  ball? 

ROSER 

És  clar! 

EL  PARE 

Clar  com  la  nit!  I  per  què  no  balleu  dones  amb 
dones,  si  us  diverteix  el  ball?  Lo  que  us  agrada 
és  riure  i  bojejar  amb  el  jovent:  veus-ho  aquí! 

MERCÈ 

Que  ets  extremós,  papà! 

EL  PARE 

Les  canto  clares,  ja'm  coneixeu.  Sembla  men- 
tida que  sigueu  tant  tarambanes!  Què  se'n  treu, 
al  cap  d'avall,  de  tot  aquest  trasbals? 

MERCÈ 

Oh!...  Riure. 

EL  PARE 

Tu  SÍ  que'm  faràs  riure!...  Res  no  se'n  treu,  ho 
sents?  Posar-se  en  perill  constant  de  perdre  la  lli- 
bertat. Que  no  us  ho  he  dit  cent  vegades  que  pels 
envelats  hi  corren  una  pila  de  desvagats  que  són 
l'engunia  dels  matrimonis  amb  filles?  I  doncs  per 
què  us  migreu  tant  per  anar-hi? 

ROSER 

El  papà  lo  que  voldria  és  tancar-nos  en  un 
aparador! 

EL  PARE 


Jo  pogués! 


MERCÈ 

I  totes  ens  quedaríem  per-a  vestir  sants. 

EL  PARE 

Si  aquesta,  justament,  és  la  gran  sort  de  les 
noies!  No  sé  perquè  us  ha  de  fer  tanta  por!...  Ja 
ho  diu  la  dita:  Home  casat,  burro  espatllat.  Dóna 
casada... 

MERCÈ,  en  tò  mofeta 
Burra  espatllada,  també? 

EL  PARE 

No  tant:  burra  amb  carreter! 

LLUÏSA 

Sempre  prediques  lo  que  no  creus... 

(Pausa.) 

EL  PARE 

I  aont  és  en  Joan? 

MERCÈ 

Ha  sortit  una  estona... 
(Pausa  llarga.  El  Pare  va  ensopint-se  poc  a  poc.) 


ROSER 

ROSER,  notant-ho 
Noies:  el  papà  ja  hi  torna! 

(7  totes  el  rodegen  esbojarradament,  agafant-lo 
per  les  mans  i  cridant  a  la  vegada:) 

LLUÏSA 

Apa! 
Cap  viu! 

MERCÈ 

Apa!  Cap  viu! 

EL  PARE;  desvetllant-se 

Encara  m'hi  adormiria...  Me'n  vaig  a  donar  un 
volt.  A  veure  si  em  topo  amb  en  Joan  i  de  pas- 
sada em  trec  la  sòn  de  les  orelles. 

MERCÈ 

No  tardis,  que  aviat  soparem... 

EL  PARE 

Ditxosa  festa  major!...  Mai  més  m'enganyareu! 
(I  se'n  va  murmurant.) 

ROSER 

Sempre  rondines...  (Pausa.  Després,  de  cop 
i  volia,  diu  a  la  Mercè  amb  una  gran  animació:) 
Va,  Mercè!  Digues! 

MERCÈ,  fent  la  desentesa, 
però  se  li  coneix  que  té  desitjós  de  parlar 

Què  vols  que  digui? 

ROSER 

Allò,  per  a  fer  quedar  an  en  Joan? 

MERCÈ 

Ah!...  Doncs  trobo  que  no  hi  ha  com  propo- 
sar-li un  dia  de  camp  :  una  excursió  a  qualsevol 
banda... 

LLUÏSA,  molt  animada 
A  Santa  Cristina,  que  és  un  lloc  tant  hermós! 

ROSER,  un  xic  desil•lusionada 
Sí...  No  està  mal  pensat...  Però'm  sembla... 

MERCÈ 

Si  li  demanem  ben  demanat,  no  sabrà  pas  ne- 
gar-s'hi :  n'estic  certa! 

ROSER 

animant-se  sobtadament,  diu  tota  convençuda 
Sí,  sí!  Lo  principal  és  demanar-li  amb  traça! 

MERCÈ,  amb  molta  picardia 
Ens  hem  de  fer  irresistibles,  sabeu?  Irresistibles! 

ROSER 

Que  cada  una  de  nosaltres  ajudi  a  la  temptació 
amb  tots  els  medis!  (Pausa.) 

LLUÏSA,  acudint-se-li  una  idea 

Escolteu,  noies  :  i  si  ens  ajudés  l'Eularia  a  de- 
manar-li? D'ella  sí  que'n  farà  cas! 

ROSER 

Vols  dir? 

MERCÈ 

Cridem-la...  Eulària!...  Eulària!... 

ROSER 

Però  no'ns  refiem  massa :  s'ha  tornat  no  sé  com! 

LLUÏSA 

És  una  tonta!  Si  ella  volgués,  en  faria  lo  que 
voldria  den  Joan.  (Ve  la  Nena.) 

LA  NENA 

Diu  l'Eularia  que  ja  ve  desseguida... 

(I  es  distreu  jugant) 

MERCÈ 

Eulària...  Corre! 

ROSER 

Mentres  no  ho  enredi  tot... 

LLUÏSA 

No  tinguis  por:  avui  està  de  bona  lluna. 

(I  ve  /'Eulària,  tota  riallera.) 

EULÀRIA 

Que's  cala  foc,  potser? 

MERCÈ,  sense  preparació  de  cap  mena, 
li  engega  a  corre-cuita 

Escolta,  noia:  volem  que  en  Joan  es  quedi  i  vo- 
lem que'ns  ajudis  a  demanar-li... 

EULÀRIA,  sorpresa  i  lleugerament  disgustada 

Ah,  vaja... 

(La  Roser  i  la  Lluisa,  notant-ho,  diuen,  quasi  al 
mateix  temps:) 

ROSER 

No  t'hi  pots  pas  negar! 

LLUÏSA 

És  en  bé  de  totes! 

EULÀRIA,  asserenant-se,  afegeix 
Però...  de  què's  tracta?  Deixeu-me  respirar! 

MERCÈ 

Hem  d'anar  a  Santa  Cristina  i  volem  que  en 
Joan  sigui  de  la  colla! 

EULÀRIA 


A  Santa  Cristina?  Ja  m'agrada...  Que  ja  ho  sab 
la  mamà? 

ROSER 

Ja  li  direm  després... 

MERCÈ,  molt  determinada 
i  per  a  acabar  de  fer  resoldre  a  r Eulària 

Es  tracta  de  conseguir  que  en  Joan  es  decideixi 
d'una  vegada  per  una  de  nosaltres.  Que  això  no 
pot  durar! 

EULÀRIA,  yfl  disgustada,  pregunta 
Què  és  lo  que  no  pot  durar? 

MERCÈ 

Això  de  bromejar  amb  totes  i  no  resoldre  res. 

EULÀRIA 

Però  si  sóu  vosaltres  les  que  li  busqueu  el  còs 
contínuament! 

ROSER 

Sí,  ja  t'ho  donaran! 

MERCÈ 

Santa  ignocencia! 

LLUÏSA 

Ja's  veu  que  vius  als  llims!  (Totes  riuen.) 

ROSER 

Calleu,  que  arriba!... 

(Silenci.  Entra  en  Joan  quasi  a  les  palpentes.) 

JOAN 

Ai,  valgui'm  Santa  Llúcia  gloriosa,  i  quina  fos- 
quetat!... 

MERCÈ,  guiant- lo  exageradament 
i  acompanyant-lo  a  seure 

Jo  t'acompanyo...  Sèu. 

JOAN 

I  còm  és  que  esteu  tant  a  les  fosques? 
(V Eulària,  que  esperava  ï oportunitat  per  a  fon- 
dre's,  diu:) 

EULÀRIA 

Ja  porto  llum  desseguida... 
(I  va  per  a  anar-se' n.  Més  les  seves  germanes  la 
deturen  un  moment  per  a  dir-li  apart:) 

LLUÏSA 

No  te'n  vagis... 

MERCÈ 

Hem  de  demanar-li  allò... 

EULÀRIA 


Ah,  sí!  (I  fent  la  desentesa,  afegeix,  tot  anant- 
se'n:)  ja  torno,  ja  torno... 

MERCÈ, per  Vactitüt  de  l' Eulària,  en  veu  alta 
i  quasi  picant  de  peus 

Em  fa  desesperar  aquesta  noia! 

LLUÏSA 

Mireu  que  ni  voler-nos  fer  aquest  favor!... 

MERCÈ 

I  més  tontes  nosaltres  de  demanar-li ! 

JOAN 

De  què  us  les  haveu,  si  pot  saber-se? 

MERCÈ 

Res...  De  l'Eularia.  Volíem  que't  demanés  una 
cosa...  (I  després  afegeix,  tota  mimosa:)  Nosal- 
tres no  gosem... 

JOAN,  estranyat 
I  per  què  no  goseu? 

MERCÈ 

Vès...  Perquè  tampoc  ens  ho  concediries... 

JOAN 

Sabs  que  és  molt  dir  això? 

ROSER,  també  molt  mimosa 
N'estem  segures! 

JOAN 

Aneu  equivocades.  Si  depengués  de  mi... 

MERCÈ  . 

No  més  de  tu  depèn! 

JOAN 

Doncs  si  és  així,  maneu-me. 
(La  Mercè  i  la  Roser  diuen  quasi  alhora  i  molt 
contentes:) 

MERCÈ 

Pensa-t'hi  bé! 

ROSER 

Consti  que  t'agafarem  pel  mot! 

JOAN 

Vaja,  què  voleu?  i  Me  feu  estar  amb  ànsia! 
(La  Mercè,  la  Lluisa  i  la  Roser  diuen  a  la  vegada:) 

MERCÈ 

Volem  que't  quedis! 

LLUÏSA 

Això ! 


84  POMPEU  CREHUET 

ROSER 

Volem  que't  quedis  vuit  dies  més! 

JOAN,  somrient 

Però,  noies... 

(La  Mercè  i  la  Lluisa  diuen,  picant  de  mans  i 
quasi  alhora:) 

MERCÈ 

Ara  no  val  a  desdir-se'n ! 

LLUÏSA 

L'home  perla  paraula! 

JOAN,  encara  somrient 

No,  si  no  me'n  desdic  pas!  (De  cop,  repen- 
sant-se i  posant-se  seriós,  afegeix:)  No  més 
voldria  saber  una  cosa:  i  per  què  no  m'ho  ha 
volgut  demanar  l' Eulària,  això?  (Totes  s'arronsen 
d'espatlles.  Ell  diu  amb  tristesa:)  Deu  ser  que  li 
faig  nosa... 

MERCÈ,  per  a  retornar-lo,  i  molt  ràpidament 

Doncs  a  nosaltres  ens  agrades  d'allò  més: 
vet-ho  aquí...  Ai,  tu,  perdona'm... 

LLUÏSA 

Farem  una  excursió  a  Santa  Cristina. 

JOAN,  pensatiü,  murmura 

Sí,  ja  m'agrada...  Però  hi  ha  un  inconvenient... 
(Com  a  punt  de  desdir-se' n:)  Veurem...  veurem... 

(Pausa.  Les  noies  quasi  es  veuen  el  plet  perdut, 
quan  la  Lluisa,  acostant-se-li  per  l'espatlla  i 
tota  mimosa  i  insinuant,  li  diu:) 


LLUÏSA 

Tinc  un  IHbre  per  a  tu. 

JOAN,  amb  indiferència 
Vinga. 

LLUÏSA 

No  encara...  Si't  quedes,  en  l'endurem  a  Santa 
Cristina  i  el  llegirem  tots  dos  sota  l'ombra  dels 
arbres:  veuràs  que  anirà  bé! 

JOAN 

Sóu  molt  dolentes !  (/,  somrient  d'aquestes  pi- 
cardies, afegeix,  animant-se  de  nou:)  I  quin  dia 
serà  l'excursió? 

MERCÈ 

Ara  ho  enraonarem  amb  la  mamà...  (I,  fent  la 
mateixa  maniobra  que  la  seva  germana,  afegeix:) 
Ah,  tu:  escolta  una  cosa!  Jo'm  canso  molt  cami- 
nant. 

JOAN 

í  què  vols  dir? 

MERCÈ 

Que  si  no  vols  que  arribi  reventada,  haurem 
de  fer  bracet. 

JOAN 

Sóu  el  dimoni! 

LA  NENA,  per  a  imitar  a  les  seves  germanes,  diu 
I  jo  voldré  que  m'hi  portis  a  coll-i-bè,  sents? 

JOAN,  ben  alegre  altra  vegada 

Totes  me  prometeu  coses  temptadores!  Que  no 
se'n  parli  més:  vaja,  sí:  em  quedo! 

MERCÈ,  picant  de  mans 
Que  estic  contenta! 

ROSER 

I  jo! 

LLUÏSA 

Anem-ho  a  dir  a  la  mamà. 

LA  NENA 

Jo  hi  vui  anar  amb  barca. 

MERCÈ,  apart,  a  la  L•luisa,  i  boi  sortint 

Consti  que  hi  em  tingut  traça! 

(Se'n  van  la  Mercè,  la  Lluisa  i  la  Nena,  totes 
contentes  i  enjogaçades.  Pausa.) 

ROSER,  que  ha  fet  per  quedar-se  sola  amb  en  Joan, 
ara  li  diu  toia  insinuant 

Ets  molt  bon  minyó... 

JOAN 

Oi  que  sí!  (I afegeix,  bromejant-hi:)  Bé  val 
un  premi  tanta  i  tanta  bondat!  No  ho  trobes? 

ROSER 

Demana  lo  que  vulguis:  soc  magnànima... 

JOAN 

Tu  mateixa. 

ROSER 

Em  deixo  fer...  l'amistat,  vaja! 

JOAN 

Déu  meu!  Ja'm  triga  tanta  felicitat! 

(/,  ràpidament,  li  pren  una  mà  per  a  besar-li. 
Entra  /'Eulària  duent  llum,  i  s'adona  de  tot.) 

EULÀRIA 

Bona  nit  i  bon'hora. 

ROSER,  seguint  eljòc  amb  molta  naturalitat, 
com  si  nois  haguessin  sorprès 

No  encara;  estigues!...   Això  el  dia  que  anirem 
a  Santa  Cristina... 

(I  va  per  a  sortir,) 

JOAN,  saludant,  també  amb  molta  naturalitat, 
a  V Eulària 

Bona  nit.  (/  després,  dirigint-se  a  la  Roser, 
diu,  tot  bromejant-hi  encara:)  Doncs  lo  promès... 

ROSER 

Promès!  Jo  tinc  paraula! 

[I se'n  va  rient.  En  Joan  s'asseu  en  un  balancí, 
gronxant-se.  L' Eulària,  tota  engelosida  per  lo 
que  ha  vist,  posa  el  llum  sobre  la  taula  i  també 
va  per  a  sortir.  Pausa.) 

JOAN,  trobant-se,  finalment,  sol  amb  V Eulària, 
li  diu,  per  a  començar  conversa 

Que  s'hi  està  bé  aprop  del  mar,  en  aquesta 
hora! 

EULÀRIA 

Sí... 

(Tot  just  se  sent.  I,  tota  tímida  i  silenciosa,  va 
per  a  sortir.) 

JOAN 

"Aont  vas,  Eulària? 

EULÀRIA 

Tinc  feina  per  'llà  dintre... 

JOAN,  amb  veu  queixosa 
Sempre  tens  feina...  Sempre  fuges  de  mi... 

EULÀRIA,  avergonyida 
Jo? 

JOAN 

Sí:  tu,  tu!...  Que't  creus  que  no  me'n  adono? 
Abans,  sempre  aprop  meu,  com  una  germana 
carinyosa...  I  ara,  sempre  buscant  excuses  per  a 
deixar-me  tot  sol... 

EULÀRIA 

Tot  sol?  Mai  t'ha  faltat  bona  companyia...  Ara 
mateix... 

JOAN,  amb  certa  violència 
Què,  ara  mateix? 

EULÀRIA 

Res,  res...  Perdona'm!  Com  que  vols  que  en- 
raoni ! 

JOAN 

Sí,  enraona!  De  què  pots  acusar-me? 

EULÀRIA 

Jo  acusar-te?  No.  No  t'acuso,  Joan. 

7 

JOAN 

I  doncs? 

EULÀRIA 

Res...  Deixa'm...  Diexa'm. 

(I  va  per  a  sortir  altra  vegada.) 

JOAN,  suplicant 
Eulària!  No  te'n  vagis! 

EULÀRIA 

tota  emocionada  i  amorosament  queixosa,  diu 
Per  què  jugues  amb  mi? 

JOAN 

No'm  diguis  aquestes  coses! 

EULÀRIA 

Per  què  jugues  amb  mi?  Per  qué'm  tractes  com 
a  totes  les  altres  dones,  si  jo  no  ho  soc  com  les 
altres? 

JOAN 

Però,  còm  parles? 

EULÀRIA 

Podries  fer-me  molt  mal,  Joan!  Podries  fer-me 
molt  mal  i  ja  me'n  has  fet  una  miqueta... 

(Se  li  humitegen  els  ulls  i  la  veu  li  tremola...) 

JOAN,  vivament  impressionat 
Eulària!  Eulària!  Plores? 

EULÀRIA 

Deixa'm  en  pau,  Joan...  No'm  diguis  res... 
Deixa'm  tranquila  en  l'ombra  del  meu  reconet 
humil,  que  tot  jugant,  jugant,  podries  ferir-me... 
{Aixagant'Se  les  llàgrimes  d'amagat,  afegeix 
amb  veu  que  vol  ser  alegradora:)  I  ara  no  hi 
pensem  més...  Ja  estic  contenta!  Veus  com  estic 
contenta? 

JOAN,  repeteix,  emocionat 

Eulària...  Eulària... 
(Pausa  llarga.  Després,  la  noia,  ja  asserenada, 
diu  amb  molta  naturalitat:) 

EULÀRIA 

Soparem  aviat...  Ja  vindré  a  avisar-te...  Ho  vols? 

JOAN,  decidit,  commogut,  la  deté  i  li  parla  aixis 
Escolta,  Eulària:  què  tens? 

EULÀRIA 

somrient  per  força,  encara  amb  els  ulls  humits 
Jo? 

JOAN 

Sí!  Què  tens?  Jo  vull  saber-ho  tot!...  Abans,  al 
meu  costat,  sempre  hi  somreies... 

EULÀRIA,  amb  fingida  frivolitat 
Oh,  abans!...  Qui  se'n  recorda  d'abans! 

JOAN 

Jo  mai  me  n'he  oblidat... 

EULÀRIA,  amorosament  indignada, 
no  podent  contenir  més  la  seva  sinceritat 

Ah,  no  fingeixis!  Tu  no  hi  has  pensat  més! 
íQue,  si  hi  pensessis,  no  series  aixís  ni  faries 
aquestes  coses! 

JOAN 

Però,  còm  sóc?  Què  és  lo  que  faig?  (Estranyat. 
Ella  fa  un  gran  esforç  per  a  contenir  les  llàgri- 
mes. Ell  la  contempla  carinyosament,  mira  al 
séu  entorn  i  li  ve  un  pensament  que  li  fa  com- 
pendre  tot  lo  que  passa.  Aleshores,  diu  aixís, 
amb  una  gran  dolcesa:)  Eulària...  Tu  parles  per 
la  Roser... 

EULÀRIA,  penedida  de  la  seva  sinceritat, 
però  sense  esma  per  a  contradir-lo 

No...  no...  Deixa'm... 

JOAN 

Sí:  tu  parles  per  la  Roser...  (Ella  baixa  els  ulls, 
silenciosa.)  I  ara,  tonta!...  No  veus  que  era  una 
broma? 

EULÀRIA,  amb  veu  tant  feble  que  quasi  no  se  sent 
Li  anaves  a  fer  un  petó  a  la  mà... 

JOAN 

I  SÍ,  no  ho  nego!  Volien  que'm  quedés... 

EULÀRIA 

I  t'has  quedat  per  ella,  que  és  tant  maca... 

JOAN 

No:  t'ho  juro.  No  m'he  quedat  per  ella. 

EULÀRIA 

Doncs,  per  la  Lluisa,  que  és  tant  sabia? 

JOAN 

No...  M'he  quedat  per  tu!  Per  tu,  la  meva  Eu- 
lària, que  ets  tant  bona...  tant  bona... 

EULÀRIA,  embadalida, 
sense  esma  ni  per  a  contradir-lo 

Còm  vols  fer-me  contenta!... 

JOAN 

M'he  quedat  amb  l'esperança  de  trobar  un 
moment  com  aquest:  per  a  parlar-te  a  soles  com 
abans  parlàvem;  per  a  demanar-te  perdó  de  mol- 
tes coses... 

EULÀRIA 


M'enganyes...  M'enganyes...  Per  què  m'enga- 
nyes, ara? 

JOAN 

Per  a  demanar-te  perdó  del  meu  passat:  del 
meu  aparent  oblit  d'un  dia...  Que  jo  sempre  he 
pensat  en  tu,  Eulària ! 

EULÀRIA 

No,  no:  sempre,  no:  no  diguis  mentides!... 

JOAN 

Sempre!  Sempre!  T'ho  juro! 

EULÀRIA 

I  doncs,  per  què'm  deixaves  tota  sola? 

JOAN 

I  tu,  per  què  te  n'anaves? 

EULÀRIA 

Perquè  els  meus  pares  m'hi  obligaven...  Vaig 
plorar  molt,  però  vaig  haver  de  resignar-m'hi... 
Mentres  que  tu... 

JOAN 

Jo  podia  venir  a  casa  vostra;  és  veritat.  Però  jo 
no  gosava.  I  això  justament  era  lo  que  volia  que'm 
perdonessis...  Que  jo,  fins  darrerament,  no  ho  he 
sabut  lo  molt  que  t'estimava... 

EULÀRIA 

Joan... 

JOAN 

Sí;  t'estimo,  t'estimo,  Eulària  meva! 

EULÀRIA,  amb  delícia 
De  debò?  De  debò? 

JOAN 

1  jo  sufría  quan  et  veia  fugir  del  costat  meu 
aquests  dies  que  he  estat  entre  vosaltres... 

EULÀRIA 

I  jo  fugia  perquè'm  creia  que  tot  havia  passat 
i  no  volia  ser-te  molestosa... 


JOAN 


1  pensaves  en  mi? 


EULÀRIA 

Mai  t'he  oblidat,  Joan.  No  pots  saber-los  els 
torments  d'aquesta  separació  tant  llarga...  Jo 
m'he  desesperat  quan  eres  lluny;  i  ara  que  eres 
tant  aprop  sufría  més  encara:  que  jo't  veia  dis- 
tret amb  les  meves  germanes...  El  comprens,  ara, 
el  meu  sofriment?  Jo  he  sentit  gelosia  de  les  me- 
ves germanes! 
(Esgarrifada  de  les  seves  mateixes  paraules,  es 

tapa  la  cara  amb  les  mans.) 

JOAN 

Perdona'm!...  Perdona'm!... 

EULÀRIA 

Sí;  et  perdono!  Però  vui  confessar-t'ho  tot :  la 
seva  comèdia  d'amor  m'ha  fet  tremolar  esgarri- 
fada. Que  elles  tenen  totes  les  armes  per  a  vèn- 
cer en  el  combat:  bellesa  i  saber  i  atreviment... 

JOAN 

Però  tu  has  vençut,  perquè  estimaves :  que 
a  l'amor  sols  l'amor  el  venç!...  {Preneni-la  per  la 
cintura,  li  diu  a  cau  d'orella  amb  una  gran  pas- 
sió:) T'adoro! 

EULÀRIA,  inefablement 
Joan... 

JOAN 

Eulària  meva!... 

(Sobtadament  entra  la  Mare.) 

LA  MARE 

Diu  que't  quedes,  Joan?  (Més,  adonant-se  des- 
seguida  de  lo  que  passa,  diu  amb  molta  ironia:) 
Ai,  dispenseu-me!...  Pot  seguir  la  conversa! 

JOAN,  amb  molta  noblesa  i  serenitat 

Ja  la  seguirem  més  endavant,  tia.  Però  abans 
necessitem  el  séu  permís. 

LA  MARE,  contemplant  un  moment  a  la  parella, 
demana,  ja  quasi  somrient 

I  doncs? 

EULÀRIA 

abraçant,  toia  commoguda,  a  la  seva  mare 
Mamà... 

LA  MARE 

Bé,  vaja,  sí...  (També  tota  emocionada,  besa 
l'Eularia.  I  afegeix  desseguida,  tornant  al  séu 
caràcter  rialler:)  Però  consti  que  no'm  ve  de  nou! 

(I  ara  ve  la  Roser  /  al  cap  d'un  moment  la  Mercè 
/  la  Lluïsa.) 

roser,  a  la  seva  mare,  i  per  en  Joan 
Veus  com  es  queda? 

LA  MARE 

Ja  ho  crec!  I  ara  sí  que  no  se  us  escaparà  tant 
fàcilment! 

MERCÈ 

I  tu  que  no  t'ho  volies  creure!  Ela! 

LA  MARE 

D'aquí  un  mes  s'ha  de  fer  el  casament!  No  es- 
tic per  a  orgues... 

ROSER,  entre  sorpresa  i  avergonyida 
El  casament? 

MERCÈ,  pensant-se  que  va  per  ella 
i  fingint-se  vergonyosa 

No'm  comprometis,  mamà... 

LLUÏSA 

El  casament? 

LA  MARE 

Sí,  noies:  volen  fer-vos  tietes. 

MERCÈ 

Però  què  t'empatolles  de  tietes? 

(En  aquest  moment  entra  el  Pare.  Queda  parat, 
amb  els  ulls  com  unes  taronges,  esperant  en 
què  acabarà  tot  allò.  No  diu  res,  però  se  li 
veurà  en  la  cara  que  va  de  sorpresa  en  sor- 
presa.) 

JOAN 

Que,  si  no  us  sab  greu,  ens  casem  d'aquí  a 
pocs  dies.  Veritat,  Eulària? 

(Ella  fa  que  si  amb  el  cap.  Totes  les  noies  que- 
den confoses,  sentint  lo  extraordinari  de  la 
situació.) 

LA  MARE,  pel  posat  de  les  seves- filles 

Quina  consternació  en  les  majories! 

(Això  les  va  retornant,  i  procuren  pendre  una 
actilut  lo  més  airosa  possible.) 

LLUÏSA 

Vaja,  que  per  molts  anys! 

JOAN 

En  vida  teva... 


MERCÈ,  per  V Eulària,  mossegant-se  els  llavis 
i  entre  carinyosa  i  despitada 

Mireu  la  mosqueta  morta! 

ROSER  y 

Ets  una  monja  malaguanyada,  noia! 

LA  MARE 

Demà  mateix  cap  a  Santa  Cristina  a  celebrar-ho! 

(I  ara,  la  Lluisa,  la  Mercè  i  la  Roser,  apropant- 
se  per  r espatlla  an  en  Joan,  li  van  dient:) 

LLUÏSA 

Sabs  aquell  llibre?  Doncs  llegeix-lo  tot  sol : 
que  la  companyia  devegades  destorba. 

MERCÈ 

Sabs  allò  de  fer  bracet?  Ja  no'm  cansaré  :  i  si 
em  canso,  ja'n  faré  amb  el  papà. 

ROSER 

Sabs  allò  del  petó?  Espera  a  ser  casat  per  a  fer- 
me'l:  així  no  hi  tindrà  res  que  dir  la  teva  dóna... 

EL  PARE 

que  fins  ara  s'haurà  estat  amb  la  boca  oberta, 
admirat,  ja  no  pot  més  i  pregunta  amb  veu  de  trò 

Però  què  és  tota  aquesta  farsa? 

JOAN 

Que'ns  estimem,  oncle! 

EL  PARE,  terriblement  enèrgic 
Aquí  no's  casa  ningú  mentres  jo  visca! 
(Moment  d'esglai  en  les  noies,  que,  per  la  part 
que' Is  hi  toca,  no  poden  estar  d'acord  amb 
les  idees  del  Pare.) 

ROSER 

I  ara! 

LLUÏSA 

No'n  facis  massa,  també! 

EL  PARE 

Ja  ho  he  dit! 

MERCÈ 

No  siguis  estremós! 

LLUÏSA 

Si  també  fugiran...  com  en  les  noveles... 

EL  PARE 

Amb  quina  habilitat  defenseu  la  vostra  causa! 

LA  MARE,  intercedint,  junt  amb  les  noies 

Humanitza't  un  xic!...  Vaja,  confessa  que  no 
pesa  tant  com  diuen  la  creu  del  matrimoni... 
(/  fent-li  una  caricia,  tota  posturera,  afegeix:) 
Oi,  tu? 

EL  PARE 

Bo!...  Ja'm  vols  enternir...  Bé,  sí:  ho  confesso... 

JOAN,  suplicant 
Jo  seré  un  bon  espòs!... 

EL  PARE,  indecís 
Però  i  còm  queden  les  meves  teories? 

LA  MARE 

I  deixa-les  estar!  No  convencen  als  joves  ni 
poden  seguir-les  els  matrimonis  amb  fills... 

EULÀRIA,  suplicant  amb  molt  carinyq 
Papà... 
EL  PARE,  entendrint-se,  diu  a  la  seva  esposa 

Potser  tinguis  raó,  vés!...  Doncs  les  retiro,  fins 
que  no'm  quedin  noies  per  a  casar!  {I  emocionat, 
juntant  la  parella  i  abraçant  finalment  la  seva 
dóna,  afegeix:)  Fills  meus:  sieu  ditxosos,  com  ho 
hem  estat  nosaltres! 

